
బహ్రైచ్ (ఉత్తర ప్రదేశ్) : గాడిద గొప్పతనాన్ని ప్రధాన మంత్రి నరేంద్ర మోదీ ఆకర్షణీయంగా వివరించారు. గుజరాత్ గాడిదలంటూ ఉత్తర ప్రదేశ్ ముఖ్యమంత్రి అఖిలేశ్ యాదవ్ చేసిన వ్యాఖ్యలపై మోదీ చాకచక్యంగా స్పందించారు. గుజరాత్లో మహాత్మా గాంధీ, పండిట్ దీన్ దయాళ్ వంటి మహనీయులు జన్మించారన్నారు. గురువారం ఆయన బహ్రైచ్లో జరిగిన ఎన్నికల ప్రచార సభలో మాట్లాడారు.తనపైనా, బాలీవుడ్ సూపర్స్టార్ అమితాబ్ బచ్చన్పైనా అఖిలేశ్ యాదవ్ వ్యంగ్యంగా చేసిన వ్యాఖ్యలను మోదీ తిప్పికొట్టారు. తననుగానీ, బీజేపీనిగానీ అఖిలేశ్ విమర్శిస్తే అర్థం చేసుకుని ఉండేవాడినని, గుజరాత్ గాడిదల గురించి అఖిలేశ్ ఎందుకు మాట్లాడుతున్నారో అంతుబట్టడం లేదని మోదీ అన్నారు. గాడిదలంటే అఖిలేశ్కు భయమెందుకని ప్రశ్నించారు. గాడిదలు తమ యజమానులకు విధేయంగా ఉంటాయన్నారు. గాడిదలు మానవులకు ప్రేరణనిస్తాయన్నారు. యజమాని పట్ల కృతజ్ఞతతో ఉంటూ, బాధ్యతలను మోస్తాయన్నారు. జాత్యహంకార మనస్తత్వంతో పశువుల్లో కొన్నిటిని గొప్పవిగానూ, మరికొన్నిటిని తక్కువ స్థాయికి చెందినవిగానూ చూస్తున్నారా? అని ప్రశ్నించారు. గాడిద మీకు అంత చెడ్డదిగా కనిపిస్తోందా? అని నిలదీశారు. ఎన్ని కష్టాలు వచ్చినా యజమాని చెప్పిన పనిని చెప్పినట్లుగా చేసే మనస్తత్వం గాడిదకు ఉంటుందని స్పష్టం చేశారు. ప్రస్తుతం సమాజ్వాదీ పార్టీతో పొత్తు పెట్టుకున్న కాంగ్రెస్ పార్టీ 2013లో గాడిద బొమ్మతో ఓ స్టాంపును విడుదల చేసిందని గుర్తు చేశారు. సమాజ్వాదీ పార్టీ ఎమ్మెల్యేలు దారుణమైన కేసుల్లో నిందితులుగా ఉన్నారని, వారి పేరు మీద ఓట్లు అడుగుతారా? అని ప్రశ్నించారు. అటువంటి ప్రభుత్వం ఉత్తర ప్రదేశ్కు అక్కర్లేదన్నారు.

bahraich (uttara pradesh) : gaadida goppatanaanni pradhaana mantri narendra modii aakarshaneeyamgaa vivarinchaaru. gujarat gaadidalantuu uttara pradesh mukhyamantri akhilesh yadav chesina vyaakhyalapai modii chaakachakyamgaa spandinchaaru. gujaraatlo mahatma gaandhi, pandit deen dayal vanti mahaneeyulu janminchaarannaaru. guruvaram aayana bahraichlo jarigina ennikala prachaara sabhalo matladaru.tanapainaa, balivud superstar amitab bachanpaina akhilesh yadav vyangyamgaa chesina vyaakhyalanu modii tippikottaaru. tananugaanii, beejeepeenigaanii akhilesh vimarsiste artham chesukuni undevaadinani, gujarat gaadidala gurinchi akhilesh enduku matladutunnaro antubattadam ledani modii annaru. gadidalante akhilesku bhayamendukani prasninchaaru. gaadidalu tama yajamaanulaku vidheyamgaa untaayannaaru. gaadidalu maanavulaku prerananistaayannaaru. yajamani patla krutagnatatoe untuu, baadhyatalanu mostaayannaaru. jaatyahamkaara manastatvamto pasuvullo konnitini goppavigaanuu, marikonnitini takkuva sthaayiki chendinavigaanuu chustunnara? ani prasninchaaru. gaadida meeku anta cheddadigaa kanipistonda? ani niladeesaaru. enni kashtaalu vachina yajamani cheppina panini cheppinatlugaa chese manastatvam gaadidaku untundani spashtam chesaru. prastutam samajwadi paartiitoe pottu pettukunna congress party 2013loo gaadida bommatho oo stampunu vidudala chesindani gurtu chesaru. samajwadi party emmelyelu daarunamaina kesullo ninditulugaa unnaarani, vaari paeru meeda otlu adugutara? ani prasninchaaru. atuvanti prabhutvam uttara pradesku akkarledannaru.